વાણી એ માનવીની મોટામાં મોટી સંપ્રાપ્તિઓમાંની એક; માનવીના વ્યવહારનું વાણી એ મહામોટું સાધન. આપણે ઘર સારાં માગીએ, રસ્તા સારા માગીએ, સારી હોટલ માગીએ, સારાં થીએટરો માગીએ. પરંતુ એ બધાય કરતાં વધારે ઉપયોગી અને આપણા સર્વ વ્યવહારમાં વધારે ઉપયોગી થઈ પડે એવી વાણી સારી હોવા માટે આપણો આગ્રહ બહુ ઓછો હોય છે. સારું એટલે? સગવડભર્યું? આંખને ગમે એવું, હૃદયને પ્રિય લાગે એવું? સારું એટલે કલામય. વાતચીત એ મોટામાં મોટો વ્યાપાર-વ્યવહાર અને વાતચીતનું મુખ્ય સાધન તે વાણી. મૌનવાર પાળતા સાધુસંતો સિવાય માનવી જાગૃતાવસ્થાનો મોટોભાગ વાતચીતમાં જ ગાળે છે. એકબીજાના સંસર્ગમાં સંસિદ્ધિ છે. એના કરતાંય એ વધારે મોટી સામાજિક-સામુદાયિક સંસિદ્ધિ છે. માટે એ બળ છે, શક્તિ છે, મહાજવાબદારી છે. એ શક્તિ કલાની કિનારીથી ઓપશે નહીં તો એ બિહામણું, બેહૂદું, અતંત્ર અને નિરૂપયોગી તત્વ બની રહેશે. ધ્વંસક, સંહારક પણ!